recursal/SuperWikiNEXT-32B huggingface dataset:
המבנה של ‎5' cap. במרכז קשר טריפוספט המחבר את קצה ה-5' של 7-מתילגואנזין (באדום) לקצה ה-5' של ה-mRNA (בסגול)
בביולוגיה מולקולרית ‎**5′ cap** הוא תהליך של הוספת cap בקצה 5' של pre-mRNA. תהליך זה הוא אחד מתהליכי עיבוד שעובר pre-mRNA שהופך ל-mRNA בוגר ויציב שמוכן לתרגום.

בביולוגיה מולקולרית ה־cap לקצה 5' הוא שינוי מיוחד בנוקלאוטיד בקצה 5' של ה-mRNA האאוקריוטי במטרה ליצור mRNA בוגר ויציב שיהיה מוכן לתרגום ולסינתזת חלבונים. התהליך מבטיח יציבות ל-RNA שליח בזמן התרגום ומתרחש באופן מסודר בגרעין התא.

תהליך עיבוד של הוספת cap בקצה 5'
--------------------------------

המודיפיקציה בקצה 5' של ה-mRNA מתרחשת בצמוד לזמן השעתוק. אנזים שאחראי על ה-capping (גואנליל טרנספראז; Guanylyl transferase) יושב על קצה קרבוקסילי של חלבון הרנ"א פולימראז לפני תחילת השעתוק. כשהשעתוק מתחיל ונוצר תעתיק mRNA עם קצה 5' הוא עושה לו cap על ידי קישור של גואנין בקשר של 5' ל-5' דרך גשר של שלושה פוספטים, הגואנין ממותל בעמדה 7' מיד לאחר הקישור ונוצר 7-מתילגואנזין cap.

התפקיד והיציבות של ה־cap
------------------------

ה-cap בקצה 5' מעלה את יציבות ה-mRNA ומגן עליו מפני פירוק על ידי אנזימים מפרקים מסוג אקסונוקלאזות שרובם אינם יודעים לפרק קשר של 5' ל-5'. בנוסף הקשר המיוחד של 7-מתילגואנזין cap מעלה את רמת התרגום והיציאה מהגרעין.

ראו גם
------

* שחבור
* אזור לא מתורגם
* mRNA

לקריאה נוספת
------------

* Molecular Cell Biology- Lodish, Berk, Zipursky, Matsudaira, Baltimore and Darnell (Freeman & com, 4th ed. 2000 5th, ed. 2003)
* Molecular Biology of the Gene – Watson, Baker, Bell, Gann, Levine and Losick (5th ed. 2004)
**מנהל הרדיו והטלוויזיה הלאומי** (בסינית מפושטת: **国家广播电视总**; בכתב סיני: **國家廣播電視總局**; בראשי תיבות: **NRTA**) היא סוכנות של מחלקת הפרסום של המפלגה הקומוניסטית של סין (CCP), שמנהלת ומפקחת על חברות ממשלתיות העוסקות בתעשיות הטלוויזיה והרדיו, בין היתר שולטת על הטלוויזיה המרכזית של סין, הרדיו הלאומי של סין (אנ'), והרדיו הבין-לאומי של סין.

תפקיד בוויסות ובצנזורה של סרטים, טלוויזיה ותוכן אינטרנט
-------------------------------------------------------

ה-NRTA מוציא הנחיות מחייבות לתוכן מדיה מדי שנה. בשנים 2011 ו-2012, הוא הגביל את מספר תוכניות הריאליטי ותוכניות הדרמה ההיסטורית, שהיו קשורים להיסטוריה של סין.

ב-30 במרץ 2009, ה-NRTA הוציא הנחיה שבה אסר להפיץ באינטרנט אלימות, פורנוגרפיה, או כל תוכן שעלול "להסית לאפליה אתנית או לערער את היציבות החברתית". יש הטוענים כי המהלך נועד לעצור מפרסום פרודיות או הערות אחרות בנושאים רגישים מבחינה פוליטית לקראת יום השנה להפגנות כיכר טיין-אן-מן ב-4 ביוני.

הסמכה להקלטת מוזיקה
-------------------

ה-NRTA מעניק דרגות הישגים על סמך מכירות אלבומים בלבד:

| פורמט | סוג | תארים |
| --- | --- | --- |
| זהב | פלטינה | יהלום |
| **אלבומים** | מקומי | 20,000 | 40,000 | 400,000 |
| בין-לאומי | 10,000 | 20,000 | 200,000 |

קישורים חיצוניים
----------------

* 

* אתר האינטרנט הרשמי של מנהל הרדיו והטלוויזיה הלאומי

הערות שוליים
------------

1. ↑  Edward Wong (6 בינואר 2012). "China: TV Limits May Hit the Web". *The New York Times*. ארכיון מ-2022-04-27. נבדק ב-7 בינואר 2012. `{{cite news}}`:  (עזרה)
2. ↑  Vivian Wu (3 באפריל 2009). "Censors strike at internet content after parody hit". South China Morning Post. `{{cite news}}`:  (עזרה)

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0004 0469 7570

 |
זירת הספורט הקטנה "פטרובסקי"
**אצטדיון פטרובסקי** (**Стадион «Петровский»**), השוכן על האי נייבה הקטנה ב"פטרוגרדסקאיה סטראנה" הוא אצטדיון המכיל 21,500 מושבים. עד 1992 האצטדיון נקרא בשם "האצטדיון ע"ש לנין".

היסטוריה
--------

האצטדיון נבנה בשנים 1924–1925 על פי פרויקט של אלויס ווייבודי הצ'כי מקבוצת "ספורט" סנקט פטרבורג. ב-1933 האצטדיון שופץ והורחב מ-10,000 ל-25,000 מושבים. ב-14 ביולי 1933 נבחרת ברית המועצות בכדורגל שיחקה במגרש זה, שהיה האצטדיון היחיד מחוץ למוסקבה שבו שיחקה הנבחרת.

במהלך מלחמת העולם השנייה האצטדיון נהרס כליל ושופץ שוב בשנים 1957–1961. לאחר השיפוץ, האצטדיון כבר הכיל 33,000 מושבים ומסלול הריצה לאתלטיקה קלה הורחב והיה לאחד ממרכזי הספורט במדינה למשחקי אתלטיקה. בשנות ה-60 וה-80, האצטדיון אירח את משחקי אליפות ברית המועצות ברוגבי, משחקי הוקי דשא והיה אצטדיון הבית של דינמו סנקט פטרבורג, ששיחקה באותה עת בליגות הנמוכות. בשנות ה-70 נערכו בו שיפוצים נוספים, על מנת להכינו לקראת אולימפיאדת 1980.

ב-1992 האצטדיון קיבל את שמו הנוכחי והחל מ-1995 נחשב למגרש הבית של קבוצת הכדורגל זניט סנקט פטרבורג. ב-16 בנובמבר 1996 נערך משחק הזהב הראשון של ליגת העל הרוסית, שנערך באצטדיון זה. המשחק נערך על מנת לקבוע מיהי אלופת המדינה, לאחר ששתי הקבוצות המתחרות סיימו באותו מספר נקודות ויחס שערים דומה בטבלת האליפות.

ב-1997 האצטדיון אירח משחק ידידות בין נבחרת רוסיה בכדורגל לנבחרת יוגוסלביה בכדורגל וב-1999 זניט אירחה באצטדיון זה משחק בינלאומי ראשון, במסגרת גביע אופ"א, שבו הפסידה ליריבתה בולוניה 1909, בתוצאה 0:3.

החל מ-2005, נבחרת רוסיה בכדורגל אירחה באצטדיון מספר משחקים רשמיים. באפריל 2017 הנהלת קבוצת זניט סנקט פטרבורג הכריזה כי החל מה-23 באפריל היא תארח את משחקיה באצטדיון קרסטובסקי החדש ותעזוב את אצטדיון פטרובסקי, בכך זניט עזבה את האצטדיון אחרי ששימש כמגרש הבית במשך 22 שנה ואחרי שאירחה בו 461 משחקים רשמיים. בנובמבר 2018 זניט-2 סנקט פטרבורג אירחה בו את משחקה האחרון והאצטדיון נסגר לצורך שיפוצים.

כהכנה לטורניר יורו 2020, נעשתה עבודה רבה באצטדיון: בוצי תיקון לחיפוי מסלולי הריצה והיציעים; בוצעה מודרניזציה מוחלטת של כלל המערכות הטכניות של האצטדיון בעיקר של מערכת האבטחה ומעקב הווידאו. עלות המודרניזציה הכוללת עלתה על 200 מיליון רובל. במהלך יורו 2020 שימש כמגרש אימונים לרוסיה, בלגיה, פינלנד, שווייץ וספרד.

מיולי 2021 משמש לעיתים את מועדון הכדורגל דינמו סנקט פטרבורג, לאירוח משחקיה בגביע הרוסי בכדורגל 2021/2022 ובליגה הרוסית השנייה בכדורגל.

זירת הספורט הקטנה "פטרובסקי"
----------------------------

זירת הספורט הקטנה "פטרובסקי" (Малая спортивная арена «Петровский») הנמצאת במרחק 100 מטר מאצטדיון פטרובסקי מכילה כ-2,835 מושבים והוא נפתח ב-1994.

האצטדיון מארח משחקים מהליגה הרוסית הראשונה והליגה השנייה ונחשב למגרש הבית של קבוצת הנוער של זניט סנקט פטרבורג וכמגרש הבית של זניט-2 סנקט פטרבורג. עד למעברה לסוצ'י דינמו סנקט פטרבורג קיוותה להשתמש במגרש כמגרשה הבייתי לאחר שזניט עברה לאצטדיון קרסטובסקי החדש, אך הרעיון לא מומש בסוף עד 2021.

בעבר שימש את קבוצות פטרוטרסט סנקט פטרבורג, פ.צ. קרליה, טוסנו וקבוצת סבר מורמנסק.

קישורים חיצוניים
----------------

ויקישיתוף מדיה וקבצים בנושא **אצטדיון פטרובסקי** בוויקישיתוף
* אתר האינטרנט הרשמי של אצטדיון פטרובסקי

הערות שוליים
------------

1. 1 2 3  Футбол или легкая атлетика: для «Петровского» предстоит сделать выбор
2. ↑  Стадион «Петровский»: главные факты из истории легендарной арены
**משה (מוני) אדלר** (אוגוסט 1947 – 17 בספטמבר 2023) היה כדורגלן ישראלי, ששיחק בעמדת החלוץ במדי מספר קבוצות, אולם מזוהה יותר מכולן עם מכבי חיפה, בה שיחק מעל לעשור באופן קבוע.

קריירה
------

אדלר התחיל את דרכו בליגות הנמוכות, ולאחר שכיכב במכבי פרדס חנה בליגה ב', שבה הוא היה מלך השערים, והגיע לשיאו, כאשר כבש 42 שערים בעונה אחת בפרדס חנה. את משחק הבכורה שלו בבוגרים בליגות הגבוהות יותר, הוא עשה במדי מכבי יפו ב-9 בנובמבר 1968, אך היא מיהרה לשחרר אותו. כישרונו התגלה על ידי מאמן מכבי חיפה דאז אברהם מנצ'ל, שהביא אותו למועדון כשחקן רכש עלום שם מהליגות הנמוכות.

בשנת 1972 זומן לסגל נבחרת ישראל אולם נקרא באותה תקופה לשירות במילואים בצה"ל וכששב ממנו, כבר לא היה בכושר הראוי. אחרי מלחמת יום הכיפורים (ב-1973) התייצב אדלר למשחק מול בית"ר תל אביב, שניצחה 2:3, למרות שלפני כן, נפצע בחזית הסורית ברמת הגולן. פגז סורי שנפל ליד עמדה של יחידתו שניצבה בקו הקדמי, התפוצץ בקרבתו, ואדלר נפגע מרסיסים במקומות שונים בגופו ונזקק לטיפול. במקרה אחר, נפצעו הוא והמגן קרול רוטנר, כאשר שבו ממשחק חוץ במכוניתו של אוהד, וגם אז לא ויתר על הופעה במשחק ליגה.

בתחילת שנת 1977 שוחרר ממכבי חיפה ללא תמורה אחרי עשר שנים במדי המועדון. הנהלת הקבוצה ביקשה להצעיר אותה, וויתרה על רוב הוותיקים בקבוצה. כעבור שנתיים, לאחר שהמועדון ירד לליגה הארצית, נקלעה מכבי חיפה למצוקת בלמים. הקבוצה צנחה לתחתית הליגה השנייה והבלם ירון פרסלני הושעה. אדלר בן ה-32 בא מיוזמתו למאמן ג'וני הרדי, והציע את שירותיו הטובים מתוך כוונה לעזור. כבר בהופעתו הראשונה המחודשת, כשהוא חסר כושר משחק, כבש שער במשחק הניצחון 0:3 על הפועל חולון, אולם הקבוצה לא הצליחה לשרוד בכל זאת.

אדלר נודע במשחק ראש מצוין ובמיקום טוב ברחבה – ונחשב לחלוץ 9 קלאסי, "צנטרפור", כפי שקראו לזה אז. בכל עשר שנותיו במכבי חיפה כבש אדלר 54 שערים בסך הכל – 47 בליגה ועוד שבעה במסגרת גביע המדינה.

תוך זמן קצר הצליח אדלר להתחבב על הקהל בקרית אליעזר, בזכות מסירותו הגדולה לקבוצה, והיה אחד משחקני הרכש הבודדים בה שהצליח להחזיק מעמד לאורך תקופה ארוכה. הוא קבע את מושבו בבת גלים והחל לעבוד באגד, שם עבד גם לאחר שפרש מהמשחק.

אדלר הלך לעולמו ב-17 בספטמבר 2023. אדלר סבל בשנים האחרונות שלו מדמנציה קשה, והוא נפטר חודש בלבד לאחר שמלאו לו 76 שנים.

קישורים חיצוניים
----------------

* עמוד השחקן באתר הרשמי של מכבי חיפה
* מוני אדלר, חלוץ העבר של מכבי, הלך לעולמו, חגית הורנשטיין, 17 בספטמבר 2023, באתר כלבו חיפה והקריות

הערות שוליים
------------

1. ↑  שחקן העבר של מכבי חיפה, משה אדלר, הלך לעולמו, באתר ONE‏, 17 בספטמבר 2023
2. ↑  אשר גולדברג‏, הלך לעולמו משה אדלר, חלוץ העבר של מכבי חיפה, באתר וואלה!‏, 17 בספטמבר 2023
**איגוד מוזיקת הקאנטרי** הוא איגוד שנוסד ב-1958 בנאשוויל טנסי וכולל 233 חברים. הוא היה הארגון הראשון שהוקם כדי לקדם סוגה מוזיקלית כלשהי, ומטרתו הייתה להנחות ולשפר את התפתחותה של מוזיקת קאנטרי ברחבי העולם; להדגים זאת כמדיום בר-קיימא למפרסמים, צרכנים ותקשורת; וכדי לספק מטרה אחידה לתעשיית מוזיקת הקאנטרי. בכל שנה בין ספטמבר לאוקטובר נערך מטעם האיגוד טקס פרסים דרכו רבים מאוהדי המוזיקה גילו מודעות לאיגוד.

טקס פרסי ה-CMA
--------------

 ערך מורחב – **פרסי איגוד מוזיקת הקאנטרי**  

בכל שנה מתקיים טקס מטעם האיגוד המכונה "טקס פרסי ה-CMA" ובו ניתנים פרסים לאמנים בתחום מוזיקת הקאנטרי. הטקס התקיים לראשונה ב-1967 ומאז ועד היום הוא משודר בטלוויזיה. הטקס נחשב לאחד מהטקסים הגדולים והפופולריים בסצנת הקאנטרי. בטקס מחולקים פרסים כמו "אמן השנה", "שיר השנה" ו"קליפ השנה". ההרכב ברוקס & דאן והזמר וינס גיל הם האמנים שזכו במרבית הפרסים בטקס. מירנדה למברט היא האישה שזכתה במרבית הפרסים בטקס. ג'ורג' סטרייט הוא האמן שהיה מועמד למרבית הפרסים בטקס, בעוד שמירנדה למברט היא האישה שהייתה מועמדת למרבית הפרסים בטקס.

אירועים משמעותיים נוספים
------------------------

### מופע חג המולד

בכל שנה מתקיים מטעם האיגוד מופע מיוחד ובו אמני קאנטרי מופיעים עם שירי חג מולד שונים. האירוע מוקלט מראש ומשודר בכל שנה על ידי רשת ABC.

### פסטיבל הקאנטרי

הפסטיבל מתקיים מטעם האיגוד והוא נחשב לאחד מהפסטיבלים הגדולים בעולם העוסקים במוזיקת קאנטרי. הפסטיבל מתקיים בכל שנה בנאשוויל, טנסי בקיץ. הפסטיבל זוכה להצלחה רבה ובכל שנה מגיעים אליו מאות אלפי אנשים. במהלך הפסטיבל מופיעים מאות של אמנים על 11 במות שונות ובנוסף ישנו גם יריד הנקרא "יריד X" ובו למשתתפים בפסטיבל יש הזדמנות להיפגש עם האמנים המופיעים פנים מול פנים.

בנוסף לכך, הפסטיבל גם מוקלט ומשודר בספיישל בן 3 שעות על ידי רשת ABC.

ראו גם
------

* האקדמיה למוזיקת קאנטרי – ארגון נפרד מ-CMA
* פרסי האקדמיה למוזיקת קאנטרי
* CMT – ערוץ מוזיקת קאנטרי, בבעלות רשת המדיה Viacom

קישורים חיצוניים
----------------

ויקישיתוף מדיה וקבצים בנושא **איגוד מוזיקת הקאנטרי** בוויקישיתוף
* אתר האינטרנט הרשמי של איגוד מוזיקת הקאנטרי
* איגוד מוזיקת הקאנטרי, ברשת החברתית פייסבוק

* איגוד מוזיקת הקאנטרי, ברשת החברתית אקס (טוויטר)

* איגוד מוזיקת הקאנטרי, ברשת החברתית אינסטגרם

הערות שוליים
------------

1. 1 2  Home - CMA World - CMA Country Music Association, CMA World (באנגלית אמריקאית)

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0001 2323 9135
* LCCN: n83029521
* NKC: kn20081008008
* VIAF: 132463615
* WorldCat: lccn-n83029521

 |
**קולולם** הוא מיזם חברתי-מוזיקלי לשירת המונים. שם המיזם הוא הלחם בסיסים של המילים"קולולו" ו"כולם".

היסטוריה
--------

המיזם 'קולולם' (חברה בע"מ) הוקם בשנת 2017 על ידי שלושת היזמים: אור טייכר, מיכל שחף ובן יפת. מטרת המיזם היא לחזק את החברה באמצעות חיזוק הקשרים בין האנשים המרכיבים אותה ולעשות זאת באמצעות שירה בציבור.

צוות המיזם מארגן אירועי שירה המוניים (רובם של אלף איש או יותר) שבהם קבוצות גדולות של אנשים ללא כל רקע מוזיקלי מתאספים יחד כדי ליצור יצירה מוזיקלית משותפת. עבור אירועי קולולם נבחרים שירים מוכרים אשר עוברים עיבוד קולי ואינסטרומנטלי חדש. במהלך האירוע נחלק הקהל לקבוצות על פי הקולות השונים, המנצחים מלמדים את קבוצות הקול את חלקיהם בשיר בתוך פרק זמן קצר ולאחר מכן מתכנסים כולם יחד ללימוד וביצוע משותף של השיר.

אירועי קולולם מוקלטים ומצולמים על ידי צוות מוזיקלי וקלנועי ולאחר האירוע יוצא לאוויר וידאו קליפ המופץ ברשתות החברתיות.

באפריל 2018 כ-12,000 איש, מספר המשתתפים הרב ביותר באירוע קולולם עד אז, שרו יחד את על כל אלה ("על הדבש ועל העוקץ") של נעמי שמר. בין המשתתפים היו נשיא המדינה ראובן ריבלין, הזמר שלומי שבת והשרה לשוויון חברתי גילה גמליאל.

הקולולם שהתקיים ב-14 ביוני 2018, "One Love" של בוב מארלי, התקיים לבקשתו ובהשתתפותו של המנהיג האינדונזי, חאג'י יחיא קוליל סטאקוף (פאק יחיא), מזכ"ל תנועת NU (אנ') המוסלמית, במוזיאון מגדל דוד. קולולם זה, נחשב לשיא, בשל שילוב הדתות: כ-1,000 איש, יהודים, מוסלמים ונוצרים, שרו ביחד את השיר, שתורגם לערבית ולעברית.

בשנת 2018 זכו מייסדי המיזם בפרס "Asia Game Changer Award" עבור תרומתם "להביא איחוד באחת מהערים השסועות ביותר", במהלך האירוע "One Love" שהתקיים בירושלים. באותה שנה הם זכו גם בפרס ירושלים לאחדות ישראל.

הפופולריות של המיזם הגיעה לקהלים שונים בישראל והקימה על קולולם מתחרים וחקיינים שונים אשר עושים שימוש בשם 'קולולם', כך גם הפך הביטוי "אירוע קולולם" למטבע לשון לאירועי שירה בציבור משותפים.

המיזם זכה אף להצלחה בינלאומית כשג'ניפר לופז פנתה לקולולם לקבלת אישור לשימוש בעיבוד שיצרו לשיר "Let's Get Loud" וביצעה אותו יחד עם שאקירה בסופרבול בינואר 2020.

קישורים חיצוניים
----------------

* 

* אתר האינטרנט הרשמי של קולולם
* קולולם, ברשת החברתית פייסבוק

* קולולם, ברשת החברתית אקס (טוויטר)

* קולולם, ברשת החברתית אינסטגרם

* קולולם, סרטונים בערוץ היוטיוב

* "הנובל של אסיה": "קולולם" זוכה להכרה בעולם כתבת כאן 11
* חבצלת דמארי, "קולולם" ישירו בוועידה של המדינה, באתר ynet, 2 במרץ 2018

הערות שוליים
------------

1. ↑  רעות ברזילי, ‏כך הופכים 2,000 איש למקהלת ענק, באתר ‏מאקו‏, 13 בינואר 2018
2. ↑  הילה שיאון, ‏התופעה הוויראלית של המיזם המוזיקלי-חברתי קולולם, באתר גלובס, 30 ביולי 2018
3. ↑  לינוי משעלי, ‏מרגש: 12,000 איש, הנשיא ושלומי שבת עושים קולולם•צפו, באתר "סרוגים", 16 באפריל 2018
4. ↑  בחמאס מגנים את קריאת המוסלמים לשלום, כל הרגע, ישראל חבר, 12 ביוני 2018
5. ↑  קולולם היסטורי: אלף יהודים, ערבים ונוצרים שרים יחד, באתר "סרוגים", 8 ביולי 2018
6. ↑  אודות זכיית קולולם אתר Asian Society, זוכי פרס Asia Game Changer Award לשנת 2018
7. ↑  טלי שימשוביץ, קולולם לכולם: מיזם השירה שהפך לבינלאומי, באתר ynet, 8 בנובמבר 2018
8. ↑  זוכי תשע"ח 2018 באתר פרס ירושלים לאחדות ישראל
9. ↑  אשר נכתב למען אירוע להעלאת המודעות לגילוי מוקדם של סרטן השד

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007407705705171

 |
**אכרם חוסיין שהיב** (בערבית: **أكرم حسين شهيب**; נולד ב-17 באוקטובר 1947) הוא פוליטיקאי דרוזי לבנוני, חבר במפלגה הסוציאליסטית הפרוגרסיבית בראשות וליד ג'ונבלאט. שהיב הוא חבר ותיק בפרלמנט הלבנוני וכיהן גם בתפקידים שונים בקבינט.

ביוגרפיה
--------

שהיב נולד בעאליי, לבנון ב-17 באוקטובר 1947. הוא קיבל תואר ראשון בביולוגיה מהאוניברסיטה הערבית של ביירות ותואר שני בהיסטוריה מאוניברסיטת קהיר ב-1982.

קריירה
------

שהיב היה תומך במפלגת הבעת' וסדאם חוסיין בצעירותו.

ב-1979 הוא הפך לחבר במפלגה הסוציאליסטית הפרוגרסיבית (PSP). הוא עבד כפרופסור להיסטוריה באוניברסיטה הלבנונית בעאליי. מ-1985 עד 1991 שימש כמנהל ה-PSP בדמשק. שהיב כיהן כשר לאיכות הסביבה מ-1996 עד 1998. בין השנים 2005–2009 היה ראש ועדת איכות הסביבה בלבנון בשנת 2009 הוא מונה לשר העקורים בקבינט בראשות ראש הממשלה דאז, סעד אל-חרירי, במקום ריימונד אאודי. כהונתו של צ'הייב הסתיימה ב-2011, והוא הוחלף על ידי אלאאדין טררו.
בפברואר 2013 הפך שהיב לחלק מממשלתו של תמאם סלאם כשר החקלאות. כהונתו הסתיימה ב-18 בדצמבר 2016 כאשר הוקמה ממשלה חדשה בראשות סעד אל-חרירי.

חיים אישיים
-----------

שהיב נשוי לסלמה ג'ורדי שהיב ואב לארבעה ילדים.

קישורים חיצוניים
----------------

ויקישיתוף מדיה וקבצים בנושא **אכרם שהיב** בוויקישיתוף

הערות שוליים
------------

1. 1 2 3  "His Excellency Deputy Akram Hussien Shuhaib". Arab Decision. נבדק ב-14 באפריל 2013. `{{cite web}}`:  (עזרה)
2. ↑  "New Lebanese Cabinet Announced". *Wikileaks*. 10 בנובמבר 2009. אורכב מ-המקור ב-22 בפברואר 2014. נבדק ב-10 במרץ 2013. `{{cite news}}`:  (עזרה)
3. 1 2  Ibrahim, Roula (23 בספטמבר 2012). "Walid Jumblatt and His Two Right Hands". *Al Akhbar*. אורכב מ-המקור ב-27 במאי 2018. נבדק ב-6 באוקטובר 2012. `{{cite news}}`:  (עזרה)
4. ↑  "Lebanon's new Government" (PDF). International Foundation for Electoral Systems. 9 בנובמבר 2009. אורכב מ-המקור (PDF) ב-2 בספטמבר 2013. נבדק ב-31 בינואר 2013. `{{cite web}}`:  (עזרה)
5. ↑  "Who is who in the new Lebanese cabinet". *Yalibnan*. Beirut. 15 בפברואר 2014. נבדק ב-3 בינואר 2015. `{{cite news}}`:  (עזרה)
אוניית הצובר Berge Stahl פורקת עופרות ברזל בנמל רוטרדם
העמסת מכולות על משאיות רובוטיות במסוף המכולות של נמל רוטרדם
**נמל רוטרדם** הוא הנמל הגדול באירופה. הנמל פועל בעיר רוטרדם, בהולנד. בין השנים 1962 עד 2004 היה הנמל בעל היקף התנועה הגדול בעולם. בשנת 2022 היה נמל רוטרדם במקום ה-11 בעולם בהיקף תנועת המכולות, על פי מספר יחידות TEU.

שטח הנמל 105 קמ"ר והוא משתרע לאורך כ-40 ק"מ. הנמל כולל את שטח הנמל ההיסטורי שבמרכז העיר ונמשך אל פרוורי העיר. מאז שנת 2004 הנמל מופעל על ידי "רשות נמל רוטרדם", חברה בבעלות משותפת של עיריית רוטרדם וממשלת הולנד.

היסטוריה
--------

לנמל רוטרדם היסטוריה רבת שנים אשר תחילתה במאה ה-14. הנמל היה גורם מרכזי בהתפתחותו של היישוב מעיירת חוף קטנה לעיר נמל מרכזית והתפתח לצד העיר כאשר על שפך נהר הריין, העובר בעיר, נוספו לנמל רציפים. במחצית הראשונה של המאה ה-20 עבר מרכז הנמל מן האתר ההיסטורי בלב העיר, מערבה לעבר הים הצפוני. כדי לשפר את נתיבי השיט לים הצפוני נחפרה תעלת מים חדשה (בהולנדית: Nieuwe Waterweg), עוד בשנת 1872, שאיפשרה מעבר אוניות מנהר הריין אל הים. תעלה זו, באורך כ-10 ק"מ, הועמקה ושופרה מאז מספר פעמים ועל גדותיה יש מגוון של מפעלי תעשייה.

במהלך השנים נוספו לנמל רציפים רבים, סמוך יותר לים הפתוח, הנמל הורחב עוד יותר בשנות ה-70 כחלק מפרויקט Europoort, שנועד להפוך את הנמל לשער הימי של אירופה.

מאפייני הנמל
------------

מהלקוחות הבולטים בנמל רוטרדם הן התעשיות הפטרוכימיות, בנוסף מהווה הטיפול בסחורות משא במעבר, בעיקר במכולות, ענף חשוב. הנמל משמש נקודת מעבר מרכזית לסחורות בצובר ולסחורות ארוזות העושות דרכן בין יבשת אירופה לבין יעדים שונים בעולם. מרוטרדם מועברות סחורות לתוך יבשת אירופה באמצעות אוניות, דוברות נהר, רכבות או משאיות. מאז שנת 2007 פועל בין נמל רוטרדם לגרמניה קו רכבות משא מהירות (Betuweroute), על מסילה כפולה. ממערב לעיר רוטרדם פועלים בתי זיקוק גדולים אשר אספקת הנפט אליהם מגיעה במכליות נפט.

רציף EECV בנמל מאפשר גישה לאוניות בעלות שוקע של 24 מטר. מה שהופך אותו, לצד נמל פונטה דה מדירה (Ponta da Madeira) בברזיל, לאחד משני הנמלים היחידים בעולם שמאפשרים את עגינת ה-MS *Ore Brasil*, אוניית הצובר הגדולה בעולם, גם כאשר היא עמוסה. האונייה המובילה עפרות ברזל בין ברזיל לרוטרדם, מגיעה לנמל עמוסה עם שוקע של 23 מטר, במסלולה היא עוברת בים הצפוני בתעלה שאורכה 57 ק"מ (Eurogeul) אשר נחפרה במיוחד לאפשר גישה לנמל רוטרדם לאוניות עם שוקע גדול מ-20 מטר.

רבות מפעולות ההעמסה והפריקה בנמל המכולות ברוטרדם נעשות באופן אוטומטי, על ידי רובוטים. משאיות רובוטיות מיוחדות הן שמעבירות את המכולות לנקודות ההעמסה, או האחסנה, כשהן מונחות ברשת מגנטית שהונחה מתחת לפני הקרקע.

מפת הנמל
--------

מפת נמל רוטרדם

קישורים חיצוניים
----------------

ויקישיתוף מדיה וקבצים בנושא **נמל רוטרדם** בוויקישיתוף
* 

* אתר האינטרנט הרשמי של נמל רוטרדם
* ה. ברוגרול, **נמל רוטרדם**, 'מערכות ים' 72, יוני 1965, עמ' 29.
* נמל רוטרדם סיור בתמצית (באנגלית) 19 בדצמבר 2018.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007574177705171
* GND: 16125045-2
* LCCN: n50062324
* VIAF: 128974796
* WorldCat: lccn-n50062324

 |
|  |  |
| --- | --- |
|  |  |
| ונוס ממילו. |

מיקום מציאת הפסל — מילוס, יוון
**ונוס ממילו** (בצרפתית: **Venus de Milo**) הוא פסל עתיק מהתקופה ההלניסטית. הפסל הוא דמותה של האלה אפרודיטה (ונוס במיתולוגיה הרומית), אלת האהבה והיופי במיתולוגיה היוונית.

הפסל עשוי שיש וגובהו 203 ס"מ, בלא ידיו ורגליו המקוריות. משערים כי הפַּסָּל היה אלכסנדרוס מאנטיוכיה (בעבר חשבו כי פוסל על ידי פראקסיטלס).

הפסל נוצר בשנת 130 לפנה"ס, אולם מצויים בו אלמנטים של התקופה היוונית הקלאסית (שקדמה להיווצרו בכ-400 שנים).

תחילה לא היה ברור איזה ייצוג של האלה ונוס ניסה הפסל ליצור, מאחר שידי הפסל חסרות. שיערו כי ייתכן שמדובר ב"ונוס המנצחת" (*Venus Victrix*), המחזיקה את תפוח הזהב שנתן לה פאריס. השערה זו מתאימה למקום הימצאו של הפסל — באי מילוס ("תפוח" ביוונית).

חלקים מהיד עם התפוח נמצאו מאוחר יותר בקרבת מקום הימצאו של הפסל.

מציאת הפסל
----------

הפסל התגלה בשני חלקים בשנת 1820 באי מילוס שבים האגאי, ועל כן נקרא בשם זה.

מגלה הפסל החביא אותו מהשלטונות הטורקיים ששלטו באי, אך אלה מצאו אותו. קצין ימי צרפתי ששמו ז'ול דומון ד'אורוויל (Jules Dumont d'Urville) הבין את חשיבותו, ושכנע את שגריר צרפת באיסטנבול, המרקיז דה ריווייר, לרכוש את הפסל למען צרפת. הפסל הוצג בפני המלך לואי ה-18 בשנת 1821. הוא העניק אותו למוזיאון הלובר בפריז, שם הוא מוצג עד היום.

הפסל התפרסם מאוד בשל יופיו, אולם עיקר פרסומו בא בעקבות תעמולה מטעם הממשלה הצרפתית: לאחר שבשנת 1815 נאלצה צרפת להחזיר לאיטליה את ונוס המדיצ'ית, פסל שנפוליאון שדד ולקח מאיטליה לצרפת, פעלו השלטונות הצרפתיים להאדיר את פרסומה של ונוס ממילו כדי לשמור על הכבוד של האומה הצרפתית.

ונוס ממילו בתרבות המודרנית
--------------------------

* הפסל הופיע בסדרות טלוויזיה רבות, בהן משפחת סימפסון (שם אוכל הומר סימפסון את הפסל העשוי מגומי), טימון ופומבה וטווין פיקס.
* הקומיקאי האמריקני ויל רוג'רס שלח מכתב לאחיינו בצירוף תמונה של פסל זה, והכיתוב: "זה מה שיקרה אם תמשיך לכסוס את ציפורניך".
* לחצוצרן מיילס דייוויס יש שיר שנקרא "ונוס ממילו".
* הפסל מופיע באנימציות רבות של חבורת מונטי פייתון.
* בסדרת הילדים ארתור הופיע תהליך קטיעת הגפיים של הפסל כמשחק של ילדים בדיסקוס.
* המשורר נתן אלתרמן הזכיר את הפסל בשירו "אהבה חופשית": "ונוס היא בלי ידיים אך בעצם היא בלי ראש"
* בסרט "הרקולס", הרקולס קוטע את ידי הפסל כשהוא מקפיץ בבריכה לידה אבן.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **ונוס ממילו** |

* 
* מוזיאון הלובר: ונוס ממילו
* תצוגה תלת-ממדית של הפסל
* אתר למנויים בלבד משה גלעד, יום הולדת לוונוס ממילו, נכס תרבות עולמי ואלת הפורנו הראשונה, באתר הארץ, 7 באפריל 2020
* ונוס ממילו, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007289698105171
* BnF: cb11988595b (data)
* GND: 4206801-0
* LCCN: n99006708
* VIAF: 195011024
* WorldCat (עם VIAF): 195011024

 |
**טנק חילוץ** או **רכב חילוץ** **משוריין** (**ARV**) הוא רכב קרבי משוריין המבוסס בדרך כלל על תובת טנק חזקה או שלדה משוריינת ששונתה לצורך גרירה או תיקון של כלי לחימה משוריינים שניזוקו, נתקעו או הושבתו. נעשה שימוש גם במונח "רכב תיקון וחילוץ משוריין" (ARRV).

ציוד
----

טנקי חילוץ על בסיס T-72 של צבא עיראק
נגמ"ש פר"ג (טנק חילוץ מבוסס טנק מרכבה סימן 3) מחליף מנוע לטנק מרכבה סימן 4מ
לטנק חילוץ יש בדרך כלל כננות, מנופים ולהבי דחפור כדי לסייע לטנקים. יש לו ציוד הרמה מיוחד כדי לחליף את הצריח והתותח שנמצאים על טנק מערכה. רכבי חילוץ עשויים במקרים מסוימים לכלול גנרטורים חשמליים, מסורים, ומשאבות דלק כדי לסייע בפעולות תחזוקה, או חלקי חילוף כדי להקל על תיקונים בשטח. לחלק מרכבי החילוץ יש כף דחפור כדי לעגן את הכלי כשהוא בגרירה או הרמה. מכיוון שרוב טנקי חילוץ מבוססים על שלדות טנק או נגמ"ש, יש להם תא צוות ומנוע משוריינים, מה שאומר שניתן להפעיל רכבי חילוץ בתנאי לחימה.

נגמ"ש חילוץ על בסיס BTR-3
חלק מרכבי חילוץ מופעלים במקביל לדחפורים משוריינים. רכבי חילוץ בדרך כלל יכולים לגרור רק רכב ברמה מקבילה או כזה שהוא קל יותר במשקל. כלומר רכב חילוץ המבוסס שלדת נגמ"ש יכול רק לגרור ולחלץ נגמ"ש, אבל לא כלי כבד בהרבה. בעוד שרוב רכבי חילוץ מיוצרים או מבוססים על שלדת טנק, לעיתים רחוקות יותר, רכב חילוץ עשוי להיות מבוסס על שלדת רכב הנדסי. לחלק מרכבי החילוץ יש ציוד מיוחד המאפשר להם לפעול בחופים או במים רדודים.

חימוש
-----

לעיתים רחוקות, רכב חילוץ עשוי להיות חמוש, כגון כמה רכבי M32, בעלי מרגמה 81 מ"מ למטרות מיסוך, ו-M88, בעל מקלע כבד 0.5. חלק מ-M4 שרמנים ממלחמת העולם השנייה עברו הסבה לרכבי חילוץ יש תותח דמה שהותקן במקום שבו הצריח שיש בדרך כלל.

היסטוריה
--------

טנק חילוץ M-32
רכבי חילוץ מוקדמים פותחו במלחמת העולם השנייה והיו לעיתים קרובות טנקים שהוסבו, כאשר הצריח והחימוש הוסרו והוחלפו בסוג כלשהו של כננת. כיום רכבי חילוץ נבנים בדרך כלל מראש כרכבי חילוץ. למרות זאת, רכבי חילוץ משתמשים לעיתים קרובות בשלדה משותפת המשמשת על כלי קרב אחרים של הצבא, שכן הדבר מקל על תיקון ותחזוקה של רכב חילוץ (מאחר שניתן להשתמש באותם חלקים על רכב חילוץ ועל כלי הרכב שהוא תומך בו).

טנקי חילוץ
----------

טנק החילוץ M-88 מחליף מנוע לטנק M-1 אברמס
* M-32
* M-88
* BTR-3
* נמ"ר אחזקה

קישורים חיצוניים
----------------

ויקישיתוף מדיה וקבצים בנושא **טנק חילוץ** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* GND: 4513552-6

 |
**הורדוס** (15 לפנה"ס – 48 לספירה), מלך כלקיס מבית הורדוס.

הורדוס נולד בממלכת יהודה. מצד אביו אריסטובולוס היה נכדו של הורדוס ומרים החשמונאית, ואמו ברניקי הייתה בתם של שלומית אחות הורדוס וקוסטובר מושל אדום.
הורדוס היה אחיהם של אגריפס הראשון, אריסטובולוס הצעיר, הרודיאס ומרים. הורדוס היה גדול מאגריפס בשנים, נראה שגם הרודיאס נולדה לפני אגריפס, וסביר שאריסטובולוס היה צעיר מהם.

בשנת 7 לפנה"ס התייתם הורדוס מאביו, שהוצא להורג על ידי סבו הורדוס יחד עם אחיו אלכסנדר באשמת קשירת קשר כנגד המלך. לזמן מה חייתה משפחתו תחת הגנתו של הורדוס, אולם בשנת 5 לפנה"ס החליטה אמו ברניקי לקחת את משפחתה ולעבור להתגורר ברומא. הורדוס התחנך בחצר הקיסרית, כפי שהיה נהוג אצל בני מלוכה ממדינות החסות של רומא. ייתכן שיש בכך סימן שאוגוסטוס החשיב את הורדוס ואחיו כיורשים פוטנציאליים לממלכת סבם.

הורדוס הומלך על ידי הקיסר קלאודיוס על כלקיס, עם עלייתו לשלטון בשנת 41 לספה"נ. כמו כן, הוא קיבל דרגת פראיטור לשם כבוד (ornamenta praetoria). בעקבות בקשה שהוא ואחיו אגריפס העלו לפני הקיסר, הוציא קלאודיוס צו בו הוא מאשר את זכויותיהם של היהודים החיים בגולה.

עם מות אחיו, אגריפס הראשון, בשנת 44 וסיפוחה מחדש של ממלכת יהודה לאימפריה הרומית כפרובינקיה, קיבל הורדוס את האחריות לניהול בית המקדש ומינוי הכהנים הגדולים.

אשתו הראשונה של הורדוס הייתה מרים (פו'), בת דודתו אולימפיאס, בת הורדוס המלך ומלתקי השומרונית ויוסף בן יוסף אחי הורדוס המלך. מרים ילדה לו בן בשם אריסטובולוס. לאחר שנפטרה, נשא לאישה את אחייניתו ברניקי, שממנה נולדו לו שני בנים, ברניקינוס והורקנוס.

עם מותו של הורדוס בשנת 48, ירש אותו כמלך כלקיס אחיינו אגריפס השני, שהוחלף בשנת 53 על ידי אריסטובולוס, בנו הבכור של הורדוס.

קישורים חיצוניים
----------------

ויקישיתוף מדיה וקבצים בנושא **הורדוס** בוויקישיתוף

הערות שוליים
------------

1. ↑  יוסף בן מתתיהו, **מלחמת היהודים**, ספר א, פרק 28, פסקה א, סעיף 552.
2. ↑  דניאל שוורץ, **אגריפס הראשון**, עמ' 47–48.
3. ↑  דיו קסיוס, **היסטוריה רומאית**, ספר 60, פרק 8, סעיפים 3-2: לאחיו אגריפס, קלאודיוס העניק את דרגת קונסול. קלאודיוס "התיר להם להיכנס אל הסנאט ולבטא את תודתם אליו ביוונית".
4. ↑  יוסף בן מתתיהו, **קדמוניות היהודים**, ספר 18, פרק ה, פסקה ד, סעיף 134.
הרב אהרן ליכטנשטיין מעביר שיעור כללי בבית המדרש של ישיבת הר עציון
**שיעור כללי** הוא שיעור המיועד לכלל תלמידי הישיבה ונמסר לרוב על ידי ראש הישיבה, להבדיל משיעור יומי אותו מוסר הר"מ לתלמידיו. 

השיעור הכללי מועבר לרוב פעם בשבוע, והוא נועד להעניק ראייה כוללת ומקיפה על הסוגיה הנלמדת, יותר מאשר השיעור היומי.

מהותו
-----

חשיבותו של השיעור הכללי ביחס לשיעור היומי משתנה מישיבה לישיבה. כך למשל, קיימות ישיבות (בעבר היה נהוג כך בישיבת חברון כנסת ישראל ובישיבת מרכז הרב, לדוגמה) שבהן ראש הישיבה מוסר רק שיעורים כלליים, ולעומתן קיימות ישיבות שבהן ראש הישיבה מוסר גם שיעור יומי, אף שבחלקן (כמו ישיבת פוניבז' ובנותיה) הוא מוסר את השיעור היומי רק במשך חלק מהשנה. 

דוגמה נוספת ניתן לראות בפער בין הרב אלעזר מנחם מן שך לבין רבי נחום פרצוביץ: בעוד הרב שך היה מסתגר ביום שהיה אומר את השיעור כללי ולא היה מדבר עם איש בשעת הכנת השיעור הכללי,[דרוש מקור] הרב פרצוביץ היה מייחס חשיבות יתר לשיעור היומי על פני השיעור הכללי, מכיוון שלפי שיטתו המיוחדת עיקר הלימוד הוא ההיצמדות לדברי הגמרא והראשונים, ולא סיכום הסוגיה.

בישיבות רבות נהוג שבתחילת כל זמן, מוסר ראש הישיבה שיעור כללי המכונה "שיעור פתיחה", על הנושאים העיקריים במסכת אותה עומדים ללמוד או על הסוגיה הראשונה במסכת.

הערות שוליים
------------

1. ↑  הקדמה לחידושי רבי נחום על מסכת יבמות.

| עולם הישיבות בארץ ישראל |
| --- |
| סוגי ישיבות | ישיבה • ישיבה קטנה • ישיבה גדולה • ישיבת קיבוץ • ישיבת הסדר • ישיבה קטנה לאומית • ישיבה תיכונית • ישיבה תיכונית חרדית • ישיבת שילוב • מכינה קדם-צבאית • ישיבה אוניברסיטה • ישיבה ציונית |  |
| תקופות בישיבה | זמן אלול • זמן חורף • זמן קיץ • בין הזמנים |
| בעלי תפקידים | ראש ישיבה • משגיח • ר"מ • משיב • משפיע • משגיח קטן |
| מושגים בחיי הישיבה | עילוי (לימוד) • ליל שישי • ליל תיפח • משמר • אלטער בחור • צ'ונטיה • שיעור כללי • סדר (ישיבה) • סדר מוסר • עיון ובקיאות • חברותא |
| שונות | גיוס בני ישיבות • ועד הישיבות |
| לקטגוריה • לפורטל |
**אברהם רבינוביץ** (ברוסית: **Рабинович, Абрам Исаакович**)‏ (20 בדצמבר 1878, וילנה - 7 בנובמבר 1943, מוסקבה), שחמטאי יהודי-ליטאי-סובייטי.

רבינוביץ חלק מקום 11-12 באליפות רוסיה השלישית שהתקיימה בקייב, בשנת 1903 (ניצח: מיכאל צ'יגורין). בשנת 1908 הגיע למקום ה-19 בתחרות פראג (ניצחו: אולדריך דוראס וקרל שלכטר). בשנת 1909 חלק מקום 2-3 באליפות רוסיה השישית שהתקיימה בווילנה (ניצח: עקיבא רובינשטיין). בשנת 1911 חלק מקום 19-21 בתחרות קרלסבד (ניצח: ריצ'רד טייכמן) .
בשנת 1912 הגיע למקום ה-18 בתחרות וילנה (ניצח: קארל הרומאדקה). 

במהלך מלחמת העולם הראשונה עבר רבינוביץ למוסקבה. בשנת 1916 חלק מקום 4-5 בתחרות מוסקבה, ובשנת 1918 הגיע למקום השלישי. באליפות ברית המועצות הראשונה בשנת 1920 חלק מקום 5-7 (ניצח: אלכסנדר אלכין). 
בשנת 1922 הגיע למקום העשירי באליפות מוסקבה הרביעית .
בשנת 1924 הגיע למקום ה-12 באליפות ברית המועצות השלישית .
בשנת 1925 חלק מקום 9-10 באליפות ברית המועצות הרביעית (ניצח: יפים בוגוליובוב). באותה שנה הגיע למקום הרביעי בתחרות מוסקבה (סרגייב ניצח) .
בשנת 1926 ניצח באליפות מוסקבה .
בשנת 1927 חלק מקום 7-9 בתחרות מוסקבה (זוברב ניצח)
.
בשנת 1930 ניצח רבינוביץ בתחרות מוסקבה .

בשנת 1943 מת רבינוביץ מרעב .

משחקי שחמט מפורסמים
-------------------

* Abram Rabinovich vs Alexander Alekhine, Carlsbad 1911, Caro-Kann Defense, Advance Variation, B12, 1-0
* Alexander Ilyin-Zhenevsky vs Abram Rabinovich, Moscow 1920, 1st URS-ch, Ruy Lopez, Morphy Defense, Anderssen Variation, C77, 0-1
* Abram Rabinovich vs Sergey von Freymann, Moscow 1924, 3rd URS-ch, Zukertort Opening, Dutch Variation, A04, 1-0
* chess games of Abram Rabinovich

קישורים חיצוניים
----------------

* אברהם רבינוביץ, באתר צ'סגיימס (באנגלית)
* מידע כללי
**מייקל פטריק גסט** (באנגלית: **Michael Patrick Guest**; נולד ב-4 בפברואר 1970) הוא פוליטיקאי אמריקאי, המכהן כחבר בית הנבחרים של ארצות הברית מטעם מחוז הקונגרס השלישי של מדינת מיסיסיפי. גסט הוא חבר המפלגה הרפובליקנית.

ביוגרפיה
--------

מייקל פטריק גסט נולד ב-4 בפברואר 1970. באוניברסיטת מיסיסיפי השלים לימודי תואר ראשון בחשבונאות, ובאוניברסיטת המדינה של מיסיסיפי קיבל תואר שני במשפטים. מ-1994 ועד 2008 כיהן כעוזר התובע המחוזי במחוזות מדיסון וראנקין שבמרכז המדינה, וב-2008 התמנה לתובע המחוזי, ובמסגרת תפקיד זה הציג רשימת המבוקשים ביותר של המחוז. כמו כן, הוא היה נשיא מועצת החינוך של מחוז ראנקין, שם עבד עם התאחדויות המורים.

במהלך בחירות 2018 התמודד גסט אל בית הנבחרים של ארצות הברית במחוז הקונגרס השלישי של מיסיסיפי, במקומו של גרג הרפר אשר פרש מהחיים הפוליטיים. בבחירות המקדימות שהתקיימו במפלגה הרפובליקנית, גבר גסט על ששת יריביו וגרף את מרב הקולות — 45 אחוזים, כשאחריו הגיע ויט יוז למקום השני עם 22% בלבד. משום שאף אחד מהמועמדים לא גרף לפחות 50 אחוזים מקולות הבוחרים, התקיים בין השניים סיבוב מכריע, בו ניצח גסט.

ביום הבחירות הכלליות גבר גסט על מייקל אוונס, מועמד המפלגה הדמוקרטית וחבר בית הנבחרים המדינתי במיסיסיפי, ובכך נבחר אל הקונגרס ה-116 של ארצות הברית. במהלך מסע הבחירות שלו לבית הנבחרים מיתג עצמו גסט כתומך נלהב של נשיא ארצות הברית דונלד טראמפ.

בדצמבר 2020 נמנה גסט בין 126 חברי בית הנבחרים מהמפלגה הרפובליקנית שחתמו על מכתב ידידי בית המשפט לשם הבעת תמיכה בתיק "טקסס נגד פנסילבניה", תובענה ייצוגית שהוגשה לבית המשפט העליון של ארצות הברית בניסיון לערער על תוצאות הבחירות לנשיאות ארצות הברית 2020 במספר מדינות מתנדנדות, בהן ג'ו ביידן ניצח את הנשיא המכהן דונלד טראמפ. בית המשפט העליון מיאן לדון בתיק על סמך שלטקסס אין זכות עמידה לערער על תוצאות בחירות במדינה אחרת, על סמך פרק 3 לחוקת ארצות הברית.

קישורים חיצוניים
----------------

ויקישיתוף מדיה וקבצים בנושא **מייקל גסט** בוויקישיתוף
* אתר האינטרנט הרשמי של מייק גסט בבית הנבחרים האמריקאי (באנגלית)
* מייקל גסט, ברשת החברתית פייסבוק

* מייקל גסט, ברשת החברתית אקס (טוויטר)

* מייקל גסט, ברשת החברתית אינסטגרם
* מייקל גסט באתר המדריך הביוגרפי של הקונגרס של ארצות הברית (באנגלית)

הערות שוליים
------------

1. ↑  ההשתייכויות הדתיות של חברי הקונגרס ה-116 של ארצות הברית, מסמך מאת Pew Research Center (באנגלית)
2. ↑  Candidate Questionnaire: Michael Guest, באתר ג'קסון פרי פרס, 30 במאי 2018 (באנגלית)
3. ↑  שרה פולר וגרג פנדר, District Attorney Michael Guest running for Congress to replace Gregg Harper in #MS03, באתר Clarion-Ledger‏, 5 בינואר 2018 (באנגלית)
4. ↑  שרה פולר, Michael Guest defeats Whit Hughes in U.S. House primary runoff, באתר Clarion-Ledger‏, 26 ביוני 2018 (באנגלית)
5. ↑  שרה פולר, Republican Michael Guest defeats Democrat Michael Evans in #MS03, באתר Clarion-Ledger‏, 6 בנובמבר 2018 (באנגלית)
6. ↑  מייקל ר. בלוד וניקולס ריקרדי, Biden officially secures enough electors to become president, באתר AP‏, 5 בדצמבר 2020 (באנגלית)
7. ↑  הניו יורק טיימס, ביהמ"ש העליון בארה"ב דחה את התביעה של טקסס נגד תוצאות הבחירות, באתר הארץ, 12 בדצמבר 2020

|  |  |
| --- | --- |
| בקרת זהויות עריכת הנתון בוויקינתונים | 
* US Congress: G000591

 |
**גוֹני נאור** (נולד ב-23 באפריל 1999) הוא כדורגלן ישראלי, המשחק בעמדות הקשר המרכזי והבלם במכבי חיפה מליגת העל ובנבחרת ישראל.

קריירת מועדונים
---------------

נאור נולד בהר אדר שבהרי יהודה.

בגיל שמונה החל נאור להתאמן במחלקת הילדים של בית"ר ירושלים. ב-2015 חתם במחלקת הנערים של מכבי תל אביב. שנתיים לאחר מכן חתם בהפועל קטמון ירושלים, בעקבות מאבק על המקום בהרכב מכבי תל אביב.

### הפועל (קטמון) ירושלים

הוא ערך את הופעת הבכורה שלו בקבוצה הבוגרת של הפועל קטמון ירושלים ב-3 באוגוסט 2017, במסגרת גביע הטוטו של הליגה הלאומית.

ב-2 באפריל 2021 כבש שער מול סקציה נס ציונה, במשחק העלייה של הפועל (לשעבר, קטמון) ירושלים לליגת העל. ב-31 ביולי 2021 כבש נאור את השער היחיד בניצחון 1–0 מול בית"ר ירושלים בגביע הטוטו של ליגת העל, שהיה משחק הדרבי הירושלמי הראשון מזה 21 שנה.

ב-2022 קיבל נאור הצעות לעבור למכבי נתניה, הפועל באר שבע, ומכבי חיפה. ב-25 בינואר 2023, חתם נאור במכבי חיפה לשנתיים וחצי.

### מכבי חיפה

ב-14 בינואר 2024 כבש נאור את שער הבכורה שלו במדי מכבי חיפה, כאשר חילץ כדור ואז הקפיץ בקשת מ-20 מטר מעל שוער מכבי פתח תקווה.

נבחרות ישראל
------------

נאור רשם שלוש הופעות במדי נבחרת הנערים של ישראל עד גיל 17, ושלוש הופעות במדי נבחרת נוער ב' עד גיל 18.

באוקטובר 2021, זומן לראשונה לסגל נבחרת ישראל הבוגרת על-ידי המאמן האוסטרי וילי רוטנשטיינר, במהלך מוקדמות מונדיאל 2022. ב-27 בספטמבר 2022 ערך את הופעת הבכורה שלו בבוגרים, כשגם פתח בהרכב במשחק ידידות שנגמר בהפסד חוץ 1–2 למלטה.

תארים
-----

**מכבי חיפה**

* אליפות**:** 2022/2023
* אלוף האלופים: 2023

קישורים חיצוניים
----------------

* גוני נאור, ברשת החברתית אינסטגרם
* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר FootballDatabase.eu

הערות שוליים
------------

1. ↑  מאור לוי, "אם גוני נאור לא היה כדורגלן הוא היה טייס", באתר ynet, 1 באוקטובר 2021
2. ↑  בית"ר תל אביב רמלה 1 : 1 הפועל קטמון ירושלים
3. ↑  על רקע ההתעניינות ממכבי חיפה: גוני נאור שוחרר מאימון הפועל ירושלים, באתר ynet, 2 בספטמבר 2022
4. ↑  אופיר סער‏, עסקת גוני נאור נפלה: "מכבי חיפה לא באמת הייתה להוטה לצרפו", באתר וואלה!‏, 3 בספטמבר 2022
5. ↑   none, ‏עם הקפצה גאונית: צפו בשער המופלא של גוני נאור, באתר ‏מאקו‏, 14 בינואר 2024.
6. ↑  מוטי פשכצקי, ‏אצילי וגוטליב בפנים: פורסם סגל הנבחרת, באתר ערוץ הספורט, 1 באוקטובר 2021
**זבוב הגבינה** (שם מדעי: ***Piophila casei***; באנגלית: **cheese fly**) הוא זן זבוב ממשפחת ה־Piophilidae (אנ'). ידוע שהזחלים שלו פוגעים בבשר משומר, דגים מעושנים או מלוחים, גבינות וגם נבלות. הזחלים של הזבוב ידועים כסקיפרי גבינה או סקיפרים בשל יכולתם לקפץ לגובה עד כמה סנטימטרים לאוויר כשהם מבוהלים או מופרעים. באי הים תיכוני סרדיניה, הזחלים מוכנסים בכוונה לתוך גבינת הפקורינו כדי לייצר את הקאסו מרזו (אנ') סוג מאכל גבינה רקובה, האופיינית לסרדיניה. כאשר צורכים את הגבינה הזאת בסרדיניה, הזחלים יכולים לשרוד במעי ולגרום למיאזיס (אנ') אנטרי (אנ').

מגלה הזבוב החוקר והזואולוג השוודי קארולוס ליניאוס בשנת 1758. קארלוס ליניאוס ייסד את שיטת המיון המדעית המודרנית לעולם החי ואחד מאבות חקר האקולוגיה. רבים מכתביו נכתבו בלטינית ומשום כך נודע לרוב בשמו הלטיני, Carolus Linnæus.

תיאור
-----

זבובי גבינה בוגרים מגיעים בדרך כלל לאורך 4.4–4.5 מ"מ הנקבות מעט גדולות יותר באורך 5.0–5.2 מ"מ. גוף הזבוב הוא בעיקר בצבע ברונזה שחור מתכתי עם שתי כנפיים ססגוניות צהובות חיוורות, השוכבות באופן שטוח על בטנו של הזבוב בזמן מנוחה. בראש הזבוב נמצאים זוג מחושים קצרים ועיניים מורכבות שצבען אדום. הרגליים יכולות להיות חומות צהובות ומכוסות בקוצים קצרים.

זחלי (הרימות) זבוב הגבינה הם גליליים ויכולים להופיע בצבעי לבן או לבן צהבהב עם חלקי פה שחורים. כשהם גדלים במלוא גילם הם מגיעים לאורך של 9–10 מ"מ וברוחב 1 מ"מ ויש להם 13 מקטעים. כאשר מפריעים לזחלים הם יכולים לזנק לגובה ולמרחק הנע בין 10 עד 15 סנטימטרים על ידי כיפוף גופם תוך אחיזה באמצעות הפה את משטח הסמוך אליהם וזינוק קדימה תוך הרחבה מהירה של גופם. התנהגות זו היא שהובילה לשם "סקיפרי גבינה".

מחזור חיים
----------

הנקבות מטילות את ביציהן הגליליות-סגלגלות על דגים משומרים, בשר וגבינה, מהם ניזונים הרימות. הרימות בוקעות מהביצים תוך יום או יומיים. כעבור שבועיים הן מתגלמות, מנוחת הגולם נמשכת כ-12 ימים. ההתגלמות מתרחשת הרחק ממקור המזון. הזבובים המבוגרים חיים בין 4 עד 10 ימים, ההזדווגות מתבצעת ביום השלישי או הרביעי לאחר שבקעו מהגולמים.

ראו גם
------

* זבוב הבית

לקריאה נוספת
------------

* Joachim Haupt, Hiroko Haupt: *Fliegen und Mücken. Beobachtung, Lebensweise.* Naturbuch-Verlag, Augsburg 1998, ISBN 3-89440-278-4.
* Don C. Mote: *The cheese skipper (Piophila casei Linne)*. The Ohio Naturalist 14 (7) 1914, S. 309–315. online: PDF

קישורים חיצוניים
----------------

ויקישיתוף מדיה וקבצים בנושא **זבוב הגבינה** בוויקישיתוף
* זבוב הגבינה, באתר ITIS (באנגלית)
* זבוב הגבינה, באתר NCBI (באנגלית)
* זבוב הגבינה, באתר Animal Diversity Web (באנגלית)
* זבוב הגבינה, באתר האנציקלופדיה של החיים (באנגלית)
* זבוב הגבינה, באתר GBIF (באנגלית)

הערות שוליים
------------

1. ↑  Peckenscneider, L.E.; Polorny, C.; Hellwig, C.A. (17 במאי 1952). "Intestinal infestation with maggots of the cheese fly (Piophila casei)". *JAMA*. **149** (3): 262–263. doi:10.1001/jama.1952.72930200005011b. PMID 14927333. `{{cite journal}}`:  (עזרה)
2. ↑  Lewis, Caitlin; Kaufman, Phillip (בינואר 2010). Gillett-Kaufman, Jennifer (ed.). "Cheese Skipper". *Featured Creatures Entomology & Nematology*. `{{cite web}}`:  (עזרה)
**יוסף בקמן** (12 בנובמבר 1951 – 26 באוקטובר 1973) היה קצין שנהרג במלחמת יום הכיפורים בעל עיטור המופת.

ביוגרפיה
--------

יוסף בקמן נולד בשנת 1951 לסטלה ואברהם, בחיפה. בילדותו עברה המשפחה להתגורר בבית לחם הגלילית. הוא סיים את לימודיו בבית הספר היסודי "אלון" ולאחר מכן למד בבית הספר המקצועי "נשר" במגמת חשמל. היה פעיל בנבחרת הכדוריד של המושב.

בפברואר 1970 התגייס בקמן לצה"ל ושירת בסיירת חרוב. במסגרת שירותו סיים קורס מ"כים חי"ר, קורס צניחה וקורס קציני חי"ר. בפברואר 1973 השתחרר משירות סדיר והחל לעבוד כמאבטח מטוסים בנמל התעופה לוד.

ערב מלחמת יום-הכיפורים היה אמור לצאת בתפקיד מטעם מקום העבודה לאמסטרדם. הוא מיהר להגיע ליחידה ולא שעה להפצרות מנהליו בחברת אל על.

בקמן לחם בקרבות הבלימה והפריצה בזירת הדרום במלחמת יום הכיפורים כנגד ההצבא המצרי. בקמן שהיה מ"מ עמד בראש חייליו בקרב העיר סואץ ופרץ לתוך העיר סואץ. חבריו לקרב סיפרו כי פתאום התפוצץ לידם רכב מצרי וחיילים נפצעו. המצרים הפגיזו את השיירה. בקמן רץ לאורך השדרה וסחב פצועים. לאחר שהמ"פ נפגע, קיבל בקמן על עצמו את הפיקוד. תוך כדי ההפגזות ובקור רוח, חילק פקודות, סייע לפצועים, שוחח בקשר והפעיל את כלי הנשק. בקמן סירב להשאיר את הפצועים בשטח ובכך הציל רבים מהם.

ב-26 באוקטובר נשלח כוח בפיקודו לבלום יחידות של הארמייה השלישית שהתקיפה את הכוח במפתיע. כשהסתיים הקרב, עלה בקמן על הסוללה לבדוק מה מצבם של חייליו. בקמן הבחין בכוח מצרי ופתח באש לכיוונם כהוא חשוף ובו בעת מארגן את הכוח ומחלק פקודות. הוא נורה בידי צלף מצרי ונהרג. הוא הובא למנוחת עולמים בבית העלמין בבית לחם הגלילית.

השאיר אחריו אב, אם ואח ובת זוג אורית עמה תכנן להתחתן. לאחר נופלו הועלה לדרגת סרן והוענק לו "עיטור המופת".

באפריל 1976 העניק הרמטכ"ל לבקמן את עיטור המופת:

> 
> סרן בקמן יוסף גילה אומץ לב. במלחמת יום הכיפורים בקרבות בעיר סואץ פיקד סרן יוסף בקמן ז"ל על מחלקת לוחמים. ב- 24 באוקטובר 1973 עם כניסתו לעיר נתקל הכוח בהתנגדות עזה של האויב. מפקד היחידה נפגע. סרן יוסף בקמן ז"ל נטל את הפיקוד והוביל את הכוח כשהוא מסתער בראשו לעבר כל בית ממנו ירו המצרים תוך שהוא מפעיל את נשקו וזורק רימונים. בקרב זה נפגעו לוחמים רבים, ביניהם מרבית המפקדים. סרן יוסף בקמן ז"ל חילץ נפגעים רבים ותחת אש אויב נשא אותם על גבו לנקודת הפינוי. לאחר שעות לחימה רבות ארגן סרן יוסף בקמן ז"ל את חילוץ הכוח מהעיר סואץ ופיקד עליו בשעת החילוץ. בליל 25 באוקטובר 1973 פיקד סרן יוסף בקמן ז"ל על כוח אשר השתתף בניתוק הארמיה השלישית מהעיר סואץ. כוח קומנדו מצרי תקף אותם במפתיע. סרן יוסף בקמן ז"ל שהבחין בו ראשון פתח לעברו באש ובו בזמן ארגן את הכוח שעליו פיקד כשהוא חשוף לאש האויב. בקרב זה נפגע ונפל. במעשיו אלה גילה סרן יוסף בקמן ז"ל אומץ לב, קור רוח יזמה וכושר מנהיגות למופת.
> 
> 
> 
>

הנצחה
-----

משפחתו הוציאה לאור חוברת לזכרו. שמו מונצח באנדרטת הצנחנים כביש גדרה, צומת ביל"ו, אנדרטת חורשת הנופלים ליד עפולה ופינת הנצחה בתיכון "מקיף נשר".

קישורים חיצוניים
----------------

* קורות החיים של יוסף בקמן, באתר "יזכור" של משרד הביטחון
* יוסף בקמן, באתר הגבורה

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"יוסף בקמן"**.
**שאנדור אוּלמן, אביר אֶרֵינִי** (בהונגרית: **lovag Erényi Ullmann Sándor**, ידוע גם כ-**Alexander de Erény Ullmann**, ‏ 18 בפברואר 1850 פשט – 1 באוגוסט 1897 באד אישל) היה משפטן, כלכלן, נדבן ופוליטיקאי יהודי-הונגרי.

קורות חיים
----------

שאנדור אולמן נולד בשנת 1850 בפשט כבנו השלישי מבין ארבעת ילדיהם של קארוי אולמן (1809–1880), מייסד חברת הביטוח הראשונה בהונגריה וסגן יושב ראש בנק המסחר של פשט, ושל אשתו, שרולטה (שלרוטה).

הוא התחנך בבודפשט ובווינה, בה סיים בשנת 1872 את התואר "דוקטור למשפטים". בשנת 1873 התקבל ללשכת עורכי הדין.
בשנת 1879 נבחר ל"ועד עיר הבירה". בשנת 1880 אחרי מות אביו זכתה המשפחה לתואר אצולה מידי הקיסר פרנץ יוזף של האימפריה האוסטרו-הונגרית. יחד עם אחיו תרם קרן של 3000 פורינט עבור האקדמיה ההונגרית למדעים.
בשנים 1884–1892 ייצג אולמן את מחוז הבחירות אלשוארפאש (בימינו ארפאשו דה ז'וס (קומונה) ברומניה) בפרלמנט ההונגרי בבודשפט.
אולמן כתב מאמרים ומסות בסוגיות משפטיות וכלכליות בעיתונים פסטר לויד, "אלנר" (Ellenör - "המפקח") ונויצייט (Neuzeit - זמן חדש) וכן בכתב העת היהודי Egyenlőség ("שוויון")
החל משנת 1885 היה פעיל בהנהגת האגודה לסיוע לסופרים ההונגרים. כמו כן השתתף בהקמת האיגוד "פוליקליניקה" לבריאות והיה חבר בהנהגתו.
בשנת 1897 נפטר אולמן משבץ בבאד אישל, בגיל 47.
לפי הזמנתו נבנה בשנת 1884 בבודפשט בדרך אנדראשי 11 פינת דיולה קאלדי, הבניין התלת -קומתי המכונה "ארמון אולמן" שתוכנן בסגנון נאו-רנסאנס על ידי האדריכל וילמוש פרוינד.

אולמן היה נשוי לבטי לבית פריש ונולד להם בן בשם אנדור.

ספריו
-----

* 1877 - **A Részvényes Kereseti Jogáról** - על הזכויות המשפטיות של בעלי המניות
* 1879 - **A Kényszeregyezség Kérdéséhez** - "על סוגיית ההסדרים הכפויים"
* 1880 - **Az Ipartörvény Reviziója** - על תיקון חוקי התעשייה
* 1882 - **A Magyar Kereskedelmi és Iparkamarák Reformja** - על הרפורמה של לשכות המסחר והתעשייה ההונגריות
* 1888 - **Zsidó Felekezeti Ügyek Rendezése** - על הסדר העניינים הדתיים היהודים

קישורים חיצוניים
----------------

* Isidore Singer, Lajos Venetianer "Alexander Ullmann de Ereny" in Jewish Encyclopaedia
* הערך Ullmann Family באנציקלופדיית YIVO של יהדות מזרח אירופה
* באתר Arcanum Digitheca על הסופרים ההונגרים
* בלקסיקון היהודי ההונגרי בעריכת פטר אויווארי, 1929
* באתר mazsihisz

הערות שוליים
------------

1. ↑  באתר Geni
2. ↑  Ereny באתר הגנאלוגי geni
**מרטין קרטאבי** (נולד ב-9 במרץ 2004) הוא שחיין ישראלי. חבר נבחרת ישראל בשחייה. ייצג את ישראל באליפות אירופה (רומא 2022). זוכה בשתי מדליות ארד ברציפות באליפות אירופה לנוער (2021 ו-2022) ובינואר 2024 קבע את הקריטריון האולימפי לאולימפיאדת פריז, במשחה ל-50 מטר חופשי.

ביוגרפיה
--------

קרטאבי שחיין הפועל דולפין נתניה מתאמן בהדרכתו של דימה ריבינסקי.

### 2021

#### מדליית ארד באליפות אירופה לנוער

באליפות אירופה לנוער שנערכה ברומא, איטליה ביולי 2021 זכה במדליית ארד במשחה ל-50 מטר חופשי בתוצאה של 22.92 שניות, אחרי דוד פופוביץ' מרומניה (22.22 שניות) וניקיטה צ'רנוסוב מרוסיה (22.83 שניות).

### 2022

באליפות אירופה לנוער שנערכה באוטופן, רומניה ביולי 2022 זכה בפעם השנייה ברציפות במדליית ארד במשחה ל-50 מטר חופשי בתוצאה של 22.57 שנות, אחרי דוד פופוביץ' (22.16 שניות) וירה ריבר מקרואטיה (22.55 שניות).

באליפות ישראל שנערכה במכון וינגייט ביולי זכה במדליית ארד במשחה ל-50 מטר חופשי בתוצאה של 22.73 שניות, אחרי מירון חרותי ממכבי חיפה (22.19 שניות) וזיו קלונטרוב ממכבי אשדוד (22.55 שניות).

באליפות אירופה שנערכה ברומא באוגוסט אותה שנה הוא סיים במקום 43 במשחה ל-50 מטר חופשי בתוצאה של 22.87 שניות ובמקום 46 במשחה ל-100 מטר חופשי בתוצאה של 50.35 שניות ובמקום 13 במשחה שליחים 4x100 מטר חופשי ביחד עם דניס לוקטב, רון פולונסקי ומירון חירותי בתוצאה של 3:18.23 דקות, כשחיין רביעי הוא קבע ב"זינוק שליחים" תוצאה של 49.96 שניות.

### 2023

בתחרות שנערכה ברוטרדם, הולנד ב-3 בדצמבר 2023 קבע במשחה ל-50 מטר חופשי שיא אישי חדש של 22.13 שניות ובמשחה ל-100 מטר חופשי שיא אישי חדש של 49.99 שניות.

### 2024

#### קריטריון אולימפי

בתחרות בינלאומית שנערכה בז'נבה, שווייץ ב-20 בינואר 2024 קבע קרטאבי בשלב המוקדמות במשחה ל-50 חופשי שיא אישי, שיא אליפות ואת התוצאה השנייה בטיבה של שחיין ישראלי של 21.90 שניות. נוסף לכך, הוא זכה במדליית זהב במשחה ל-100 מטר חופשי בתוצאה של 50.05 שניות.

שיאים אישיים
------------

### בריכה אולימפית

* 50 מטר חופשי: 21.86 שניות (2024)
* 100 מטר חופשי: 49.99 שניות (2023)

### בריכת 25 מטר

* 50 מטר חופשי: 21.57 שניות (2023)
* 100 מטר חופשי: 48.63 שניות (2022)

קישורים חיצוניים
----------------

| עיינו גם בפורטל: |
| --- |
|  | **פורטל שחייה** |

* מרטין קרטאבי, באתר Swimrankings

הערות שוליים
------------

1. ↑  Challenge International de Genève - Messieurs, 50m Libre (בצרפתית)
2. ↑  Challenge International de Genève - Messieurs, 100m Libre (בצרפתית)
גבינה אפורה טירולית
 חיתוך גלגל של גבינה אפורה טירולית
**גבינה אפורה טירולית** (בגרמנית: **Tiroler Graukäse**) היא גבינת חלב מוחמץ מטירול.

מאפיינים
--------

טעמו חריף וחמצמץ והופך מתובל יותר ככל שהוא מבשיל. לגבינה האפורה אחוז שומן של מקסימום 2 אחוזים, כלומר היא דלה מאוד בשומן. יש לה קליפה דקה וסדוקה, שלרוב מצופה בעובש ירקרק-אפור. בצק הגבינה לבנבן-צהוב עד שמנוני ויבש. היא נמכרת בצורת כיכר לחם עגולה או מוארכת, פרוסה או בצורת מקל במשקל של מ-200 גרם עד 4 ק"ג. היא משמשת, למשל, בכופתאות גבינה טירולית (גר'), סופגניות זילרטל (גר') או במרינדה עם חומץ, שמן, בצל ותבלינים (גבינה אפורה חמוצה). הגבינה משתלבת היטב עם לחם כהה או נאכלת עם חמאה על הלחם ביחס של 1:1 (גבינה:חמאה).

ייצור
-----

### שיטה

הגבינה האפורה עשויה בעיקר מחלב פרה רזה מהאכלה ללא תחמיץ. העיבוי נעשה באמצעות חיידקי חומצת חלב, וכתוצאה מכך נוצרת הגבנה ללא אנזים הגבנה. את עיסת הגבינה הזו (קווארק) ממלאים בתבניות והגבינה מוכנה לאכילה לאחר יישון במרתף של עשרה שבועות לפחות.

### היסטוריה

גבינה אפורה הייתה פעם מזונו של האדם העני, שכן חלב דל שומן היה בדרך כלל בשפע באזור הרי האלפים לאחר שהשמנת הוסרה מהחלב. תוך הגבינה מבשיל לעיתים קרובות ממש ליד תנור העצים, כך שניתן היה לייצר במהירות גבינה אפורה וטעימה.

כינוי מקור
----------

כמזון מסורתי, גבינה אפורה טירולית מוגנת על ידי כינוי מקור אירופאי. אין לתרגם את השם "Tiroler Graukäse" לשום שפה אחרת ועליו להופיע על התווית באותיות קריאות ובלתי ניתנות למחיקה ועליו לבלוט בבירור מכל כיתוב אחר. חייבת להופיע ההערה "כינוי מקור מוגן" או הקיצור "PDO".

גבינה אפורה מאזור סטיריה נקראת גם Murtaler או Murbodner Steirerkas, אך שם הכינוי אינו מוגן. אין לבלבל את ה-Murtaler Steirerkas עם ה-Ennstaler Steirerkas, גבינת חלב מוחמץ שבירה עם עובש ו-0.5 אחוז שומן.

לקריאה נוספת
------------

* ריינהרד שטגר, קארל וולגר: תיהנו מגבינה אפורה מדרום טירול. Athesia Publishing House, Bolzano 2008, ISBN 978-88-8266-432-9 .
* הלמוט שונאואר: גראוקס. שירים, באדן ליד וינה 1997, ISBN 3850982343 .

קישורים חיצוניים
----------------

ויקישיתוף מדיה וקבצים בנושא **גבינה אפורה טירולית** בוויקישיתוף
* גבינה אפורה טירולית